ఎ. శివశైలం

అనంతరామకృష్ణన్ శివశైలం (1934 ఆగష్టు 24 - 2011 జనవరి 12) భారతీయ పారిశ్రామికవేత్త, విద్యావేత్త, దాత. 12,000 (2011 నాటికి) పైచిలుకు శ్రామికశక్తిని కలిగి,  7000 కోట్ల వార్షిక వ్యాఓఅరం గల అమాల్గమేషన్స్ గ్రూప్ ఆఫ్ ఇండస్ట్రీస్‌కు మాజీ ఛైర్మన్, మేనేజింగ్ డైరెక్టర్. అతను 2015 లో  2.5 బిలియన్ల నికర విలువతో భారతదేశంలో 37వ సంపన్నుడిగా ఫోర్బ్స్ జాబితాలో చోటు చేసుకున్నాడు. అతను సొసైటీ ఆఫ్ ఇండియన్ ఆటోమొబైల్ మాన్యుఫ్యాక్చరర్స్‌కు (1970, 1971)  ASSOCHAM కూ అధ్యక్షుడిగా ఉన్నాడు. 1969-1970 మధ్యకాలంలో మద్రాస్ షెరీఫ్ గా పనిచేసాడు. భారత పరిశ్రమకు ఆయన చేసిన సేవలకు గాను 2007 లో భారత ప్రభుత్వం ఆయనకు నాల్గవ అత్యున్నత పౌర పురస్కారమైన పద్మశ్రీని ప్రదానం చేసింది.

 జీవిత చరిత్ర 
శివశైలం 1934 ఆగస్టు 24న దక్షిణ తమిళనాడు రాష్ట్రం తిరునెల్వేలి జిల్లాలోని ఆళ్వార్‌కురిచిలో అమాల్‌గమేషన్స్ గ్రూప్ వ్యవస్థాపకుడు ఎస్. అనంతరామకృష్ణన్‌కు పెద్ద కుమారుడిగా జన్మించాడు. అతను చెన్నైలోని లయోలా కళాశాల నుండి వాణిజ్యంలో పట్టభద్రుడయ్యాడు. లండన్‌లోని చార్టర్డ్ అకౌంటెన్సీ సంస్థలో అకౌంటెంట్‌గా తన వృత్తిని ప్రారంభించాడు. అక్కడ అతను నాలుగు సంవత్సరాలు పనిచేశాడు.  1957 లో అతను తన తండ్రితో కలిసి కంప్ట్రోలర్, కోశాధికారిగా వారి కుటుంబ వ్యాపారంలో చేరాడు. 1960 లో  ప్రారంభించిన ట్రాక్టర్స్ అండ్ ఫార్మ్ ఎక్విప్‌మెంట్ లిమిటెడ్ (TAFE) లో జనరల్ మేనేజర్‌గా 1961 లో బాధ్యతలు చేపట్టాడు. అతను 7 సంవత్సరాలు TAFEకి నాయకత్వం వహించాడు. 1964 లో తండ్రి మరణించిన తరువాత, అతను గ్రూప్ వ్యాపారానికి నాయకత్వం చేపట్టాడు. అధికారికంగా 1968 లో గ్రూప్‌కు ఛైర్మన్ అయ్యాడు. అతని తన సోదరుడు A. కృష్ణమూర్తి వైస్ ఛైర్మన్‌గా ఎన్నికయ్యాడు. 2011 లో మరణించే వరకు శివశైలం ఈ పదవిలో ఉన్నాడు. ఈ కాలంలో గ్రూప్ వ్యాపారం  35 కోట్ల నుండి  7000 కోట్లకు పెరిగింది. 48 అనుబంధ సంస్థలు, 12,000 మంది ఉద్యోగుల స్థాయికి ఎదిగింది. ట్రాక్టర్స్ అండ్ ఫార్మ్ ఎక్విప్‌మెంట్ లిమిటెడ్, గ్రూప్ యొక్క ఫ్లాగ్‌షిప్ కంపెనీ, అప్పటి నుండి భారతదేశంలో అతిపెద్ద ఎగుమతిదారుగా, వ్యవసాయ ట్రాక్టర్ల తయారీలో రెండవ అతిపెద్ద సంస్థగా అవతరించింది. కంపెనీ వార్షిక ఉత్పత్తి 100,000 ట్రాక్టర్లు, వార్షిక వ్యాపారం  1600 కోట్లు.

ASSOCHAM మాజీ ప్రెసిడెంట్ అయిన శివశైలం, సొసైటీ ఆఫ్ ఇండియన్ ఆటోమొబైల్ మాన్యుఫ్యాక్చరర్స్‌కి వరుసగా రెండు పర్యాయాలు (1970, 1971)  అధ్యక్షుడిగా ఉన్నాడు. 1969 నుండి 1970 వరకు రెండు సంవత్సరాలు మద్రాస్ షెరీఫ్‌గా పనిచేశాడు. అతనికి మద్రాస్ చాంబర్ ఆఫ్ కామర్స్ అండ్ ఇండస్ట్రీతో, ఇండియన్ ఇన్‌స్టిట్యూట్ ఆఫ్ టెక్నాలజీ మద్రాస్‌తో అనుబంధం ఉంది. పరమకల్యాణి గ్రూప్ ఆఫ్ ఎడ్యుకేషనల్ ఇన్‌స్టిట్యూషన్స్, అల్వార్‌కురిచి, తిరునెల్వేలిలోని మనోన్మణియం సుందరనార్ యూనివర్శిటీలో ఇన్‌స్టిట్యూట్ ఆఫ్ ఎన్విరాన్‌మెంట్ సైన్సెస్ స్థాపకుడు. తమిళనాడు వ్యవసాయ విశ్వవిద్యాలయం అతనికి డాక్టర్ ఆఫ్ సైన్స్ ( హోనరిస్ కాసా ) డిగ్రీ ఇచ్చి సత్కరించింది. నేషనల్ ఇన్‌స్టిట్యూట్ ఆఫ్ క్వాలిటీ అస్యూరెన్స్ అతనికి అత్యుత్తమ పారిశ్రామికవేత్త పురస్కారం ప్రదానం చేసింది. అతను SAE ఇండియా, సొసైటీ ఆఫ్ ఇండియన్ ఆటోమొబైల్ మాన్యుఫ్యాక్చరర్స్ (SIAM) నుండి లైఫ్‌టైమ్ అచీవ్‌మెంట్ పురస్కారాలను, ఆల్ ఇండియా మేనేజ్‌మెంట్ అసోసియేషన్ (AIMA) నుండి విశిష్ట సేవా పురస్కారాన్నీ అందుకున్నాడు. ఆటోమోటివ్ కాంపోనెంట్ మ్యానుఫ్యాక్చరర్స్ అసోసియేషన్ ఆఫ్ ఇండియా నుండి గోల్డెన్ జూబ్లీ లైఫ్‌టైమ్ కంట్రిబ్యూషన్ పురస్కారం అందుకున్నాడు. లండన్‌లోని ఇన్‌స్టిట్యూట్ ఆఫ్ డైరెక్టర్స్‌లో ఫెలో. 2007 లో భారత ప్రభుత్వం వారి పద్మశ్రీ పౌర పురస్కారం అందుకున్నాడు.

శివశైలం 2011 జనవరి 12 న గుండెపోటుతో మణిపాల్‌లోని కస్తూర్బా ఆసుపత్రిలో మరణించారు. అతని భార్య ఇందిరా శివశైలం అతని కంటే ముందు మరణించింది; ఆ దంపతులకు ఇద్దరు కుమార్తెలు- పెద్ద కుమార్తె, మల్లికా శ్రీనివాసన్, వార్టన్ స్కూల్ ఆఫ్ బిజినెస్ పూర్వ విద్యార్థి,  ట్రాక్టర్స్ అండ్ ఫార్మ్ ఎక్విప్‌మెంట్ లిమిటెడ్ కు ఛైర్మన్, చీఫ్ ఎగ్జిక్యూటివ్ ఆఫీసర్. ఆమె టీవీఎస్ గ్రూప్ చైర్మనైన వేణు శ్రీనివాసన్ భార్య. చిన్న కుమార్తె జయశ్రీ వెంకట్రామన్, TAFE డైరెక్టర్, చెన్నైకి చెందిన పారిశ్రామిక సమూహం WS ఇండస్ట్రీస్ మేనేజింగ్ డైరెక్టరైన మురళీ వెంకట్రామన్ భార్య.

 ఇవి కూడా చూడండి 


 మూలాలు 

వర్గం:మద్రాసు విశ్వవిద్యాలయ పూర్వవిద్యార్థులు
వర్గం:2011 మరణాలు
వర్గం:1934 జననాలు